U-I-197/07
Natisni
Opravilna št.:
U-I-197/07
Datum odločitve:
12. 2. 2009
ECLI:
ECLI:SI:USRS:2009:U.I.197.07
Akt:
Zakon o pravicah iz pokojninskega in invalidskega zavarovanja bivših vojaških zavarovancev (Uradni list RS, št. 49/98, 118/06 in 12/07 – ur. p. b.) (ZPIZVZ), 6., 7. in 15. čl.
Izrek:
Pobuda za začetek postopka za oceno ustavnosti 6., 7. in 15. člena Zakona o pravicah iz pokojninskega in invalidskega zavarovanja bivših vojaških zavarovancev (Uradni list RS, št. 49/98, 118/06 in 12/07 – ur. p. b.) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
K obravnavani zadevi je bila s sklepom Ustavnega sodišča z dne 12. 2. 2009 pridružena zadeva št. U-I-218/08 zaradi skupnega obravnavanja in odločanja.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Blagoje Miković, Ljubljana
Datum vloge:
27. 6. 2007
Vrsta odločitve:
sklep
Vrsta rešitve:
zavrženje
Dokument:
US28582
Dokument v PDF obliki:
U-I-197-07.pdf
78 KB
Prenesite datoteko
U-I-197/07-10
12. 2.
2009
SKLEP
Ustavno sodišče je v postopku za preizkus pobude Blagoja Mikovića, Ljubljana, na seji 12. februarja 2009
sklenilo:
Pobuda za začetek postopka za oceno ustavnosti 6., 7. in 15. člena Zakona o pravicah iz pokojninskega in invalidskega zavarovanja bivših vojaških zavarovancev (Uradni list RS, št. 49/98, 118/06 in 12/07 – ur. p. b.) se zavrže.
Obrazložitev
1. Pobudnik s pobudama z dne 27. 6. 2007 in 18. 8. 2008, ki ju je Ustavno sodišče združilo zaradi skupnega obravnavanja in odločanja, izpodbija v izreku tega sklepa navedeni Zakon (ZPIZVZ). Zatrjuje, da je v neskladju s 50. in 33. členom Ustave oziroma s 1. členom Prvega protokola h Konvenciji o varstvu človekovih pravic in temeljnih svoboščin (Uradni list RS, št. 33/94, MP, 7/94 – EKČP), saj pri prevedbi pravic iz nekdanjega vojaškega zavarovanja ne upošteva relevantnih vojaških predpisov in določa prenizke zneske pokojninskih osnov. Dokaznemu gradivu prilaga tudi sodbo Delovnega in socialnega sodišča v Ljubljani št. Ps 1377/2003 z dne 11. 9. 2006 ter sodbo Višjega delovnega in socialnega sodišča št. Psp 896/2006 z dne 28. 3. 2007.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – ur. p. b. – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Izpodbijani predpis ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Iz razlogov, navedenih v citiranem sklepu, pobudnik še ne izkazuje pravnega interesa za oceno ustavnosti izpodbijanih zakonskih določb. Zato je Ustavno sodišče pobudo zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: podpredsednik dr. Ciril Ribičič ter sodnici in sodniki mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar in Jan Zobec. Sklep je sprejelo soglasno.
dr. Ciril Ribičič
Podpredsednik